Bacary Sagna

Bacary Sagna (rođen 14. februara 1983.) jest francuski profesionalni nogometaš, koji trenutno igra u američkoj Major League Soccer. Igrao je uglavnom u Premijer ligi Engleske, a također i za Nogometnu reprezentaciju Francuske. Menadžer Arsenala Arsène Wenger, tvrdio je da je Sagna najbolji desni bek u Engleskoj. Sagna je u Arsenalu, sem na mjestu desnog beka, igrao i na mjestu štopera.

Karijeru je počeo u Auxerreu, a u Arsenal je prešao 2007. godine. Nakon isteka ugovora sa Arsenalom 2014. Sagna prelazi u Manchester City. Za Nogometnu reprezentaciju Francuske je nastupao na dva Svjetska prvenstva i jednom Evropskom prvenstvu u nogometu.

 Klupska karijera 
 Auxerre 
Sagna je karijeru počeo u Sensu. Za Auxerre je zabilježio 87 ligaških nastupa i bio je dio nogometnog sastava koji je osvojio francuski kup 2005. Sa Auxerreom je nastupao i u evropskim takmičenjima, zabilježivši 17 nastupa u Kupu UEFA. Za svoje nastupe zaradio je mjesto u timu godine francuske lige.

Arsenal
12. jula 2007. Sagna je kompletirao transfer u Arsenal za 9 miliona eura. Dobio je dres sa brojem 3.

Svoj debi Sagna je zabilježio 19. jula 2007. u prijateljskoj utakmici protiv Gençlerbirliğija koju je Arsenal pobijedio 3–0.

13. februara 2008, tačno sedmicu dana prije druge utakmice šesnaestine finala Lige šampiona protiv Milana, Sagnin stariji brat, Omar Sagna, preminuo je u 28. godini, samo dan prije 29. rođendana.

Svoj prvi ligaški gol postiže u porazu Arsenala od Chelseaja 2–1. Sagna je utakmicu napustio ranije zbog povrede. Na kraju prve sezone izabran je u idealni tim engleske lige.

Na ljeto 2008. potpisao je novi ugovor koji ga je trebao u Arsenalu zadržati do 2014.

U sezoni 2009./10. Sagna nije uspio ponoviti formu iz prethodne dvije sezone, a veliku ulogu u padu forme imale su i povrede.

Za nastupe u sezoni 2010./11. Sagna je ponovo zaradio mjesto u idealnom timu godine.

2. oktobra 2011. slomio je nogu nakon žestokog starta Assou-Ekotta, u derbiju protiv rivala Tottenham Hotspura. U zadnjoj domaćoj utakmici sezone protiv Norwich Cityja ponovo je slomio nogu, zbog čega će propustiti Evropsko prvenstvo 2012.

U februaru 2013. nakon niza povreda igrača Arsenala, bio je primoran igrati na mjestu štopera.

17. maja 2014. Arsenal je u finalu FA kupa slavio protiv Hull Cityja 3–2. To je bio Sagnin prvi trofej u Arsenalu.
Iako mu je Arsenal ponudio dvogodišnje produženje ugovora, 27. maja je potvrđeno da Sagna neće produžiti ugovor sa Arsenalom.

 Manchester City 
13. juna službeno je potvrđeno da će se Sagna pridružiti Manchester Cityju nakon isteka ugovora sa Arsenal 30. juna. Sa Manchester Cityjem potpisao je trogodišnji ugovor i zadužio je dres sa brojem 3.

 Nastupi za reprezentaciju 
Sagna je želio predstavljati Senegal, ali od njih nije dobio odgovor pa se odlučio da igra za Francusku nogometnu reprezentaciju.

Za reprezentaciju Francuske debitovao je 22. augusta 2007. u pobjedi protiv Slovačke.

Za Francusku je nastupao na Svjetskim prvenstvima 2010. i 2014., a Evropsko prvenstvo 2012. je propustio zbog loma noge.

 Privatni život 
Sagnini roditelji su Senegalci, a po vjeroispovijesti on je musliman. Ima dvoje djece sa ženom Ludivine. Sagnin rođak je fudbaler Ibrahim Sonko.

 Reference 

 Vanjski linkovi 





 Bacary Sagna  na fff.fr

 Bacary Sagna  na calcio.com
 Bacary Sagna na transfermarkt.it


Kategorija:Francuski nogometaši
Kategorija:Rođeni 1983.
Kategorija:Nogometaši AJ Auxerrea
Kategorija:Nogometaši Arsenala
Kategorija:Nogometaši Manchester Cityja
Kategorija:Igrači na Svjetskom prvenstvu u nogometu 2010.
Kategorija:Igrači na Svjetskom prvenstvu u nogometu 2014.
Kategorija:Igrači na Evropskom prvenstvu u nogometu 2016.
Kategorija:Biografije, Sens
Kategorija:Živi ljudi